CELEX: 32018D0890
Language: hr
Date: 2018-06-04 00:00:00
Title: Odluka Vijeća (EU) 2018/890 od 4. lipnja 2018. o sklapanju, u ime Europske unije, Dodatnog protokola uz Konvenciju Vijeća Europe o sprječavanju terorizma

22.6.2018   
            
            
               HR
            
            
               Službeni list Europske unije
            
            
               L 159/15
            
         ODLUKA VIJEĆA (EU) 2018/890
   od 4. lipnja 2018.
   o sklapanju, u ime Europske unije, Dodatnog protokola uz Konvenciju Vijeća Europe o sprječavanju terorizma
   VIJEĆE EUROPSKE UNIJE,
   uzimajući u obzir Ugovor o funkcioniranju Europske unije, a posebno njegov članak 83. stavak 1. u vezi s člankom 218. stavkom 6. točkom (a),
   uzimajući u obzir prijedlog Europske komisije,
   uzimajući u obzir suglasnost Europskog parlamenta (1),
   budući da:
   
               (1)
            
            
               U skladu s Odlukom Vijeća (EU) 2015/1914 (2), Dodatni protokol uz Konvenciju Vijeća Europe o sprječavanju terorizma (3) („Dodatni protokol”) potpisan je 22. listopada 2015., podložno njegovu sklapanju.
            
         
               (2)
            
            
               Člankom 10. Dodatnog protokola predviđeno je da je Dodatni protokol otvoren za odobrenje od strane Unije.
            
         
               (3)
            
            
               Direktivom (EU) 2017/541 Europskog parlamenta i Vijeća (4) utvrđena su zajednička pravila Unije o suzbijanju terorizma. Slijedom toga Unija je već donijela mjere u različitim područjima obuhvaćenima Dodatnim protokolom.
            
         
               (4)
            
            
               Dodatni protokol trebalo bi stoga bi odobriti u ime Unije u vezi s pitanjima koja su u nadležnosti Unije u mjeri u kojoj se Dodatnim protokolom može utjecati na ta zajednička pravila ili izmijeniti njihovo područje primjene. Države članice zadržavaju svoju nadležnost u mjeri u kojoj se Dodatnim protokolom ne utječe na zajednička pravila ili ne mijenja njihovo područje primjene.
            
         
               (5)
            
            
               Dodatnim protokolom od svake stranke zahtijeva se da odredi kontaktnu točku za razmjenu informacija o osobama koje putuju u svrhu terorizma. Kao kontaktnu točku Unije trebalo bi odrediti Europol. Mogu se odrediti i kontaktne točke država članica.
            
         
               (6)
            
            
               Okvirna odluka Vijeća 2002/475/PUP (5) obvezujuća je za Irsku te ona stoga sudjeluje u donošenju ove Odluke.
            
         
               (7)
            
            
               U skladu s člancima 1. i 2. Protokola br. 21 o stajalištu Ujedinjene Kraljevine i Irske s obzirom na područje slobode, sigurnosti i pravde, priloženog Ugovoru o Europskoj uniji i Ugovoru o funkcioniranju Europske unije, i ne dovodeći u pitanje članak 4. navedenog protokola, Ujedinjena Kraljevina ne sudjeluje u donošenju ove Odluke te ona za nju nije obvezujuća niti se na nju primjenjuje.
            
         
               (8)
            
            
               U skladu s člancima 1. i 2. Protokola br. 22 o stajalištu Danske, priloženog Ugovoru o Europskoj uniji i Ugovoru o funkcioniranju Europske unije, Danska ne sudjeluje u donošenju ove Odluke te ona za nju nije obvezujuća niti se na nju primjenjuje,
            
         DONIJELO JE OVU ODLUKU:
   Članak 1.
   Dodatni protokol uz Konvenciju Vijeća Europe o sprječavanju terorizma, u vezi s pitanjima koja su u nadležnosti Unije, odobrava se u ime Unije.
   Tekst Dodatnog protokola priložen je ovoj Odluci.
   Članak 2.
   Agencija Europske unije za suradnju tijela za izvršavanje zakonodavstva (Europol) određuje se kao kontaktna točka Unije, kako je predviđeno u članku 7. Dodatnog protokola i u skladu s Uredbom (EU) 2016/794 Europskog parlamenta i Vijeća (6).
   Članak 3.
   Predsjednik Vijeća određuje jednu ili više osoba ovlaštenih za polaganje, u ime Unije, isprave o odobrenju predviđene u članku 10. Dodatnog protokola (7).
   Članak 4.
   Ova Odluka stupa na snagu na dan donošenja.
   
      Sastavljeno u Luxembourgu 4. lipnja 2018.
      
         
            Za Vijeće
         
         
            Predsjednica
         
         T. TSACHEVA
      
   
   
      (1)  Suglasnost od 18. travnja 2018. (još nije objavljena u Službenom listu).
   
      (2)  Odluka Vijeća (EU) 2015/1914 od 18. rujna 2015. o potpisivanju, u ime Europske unije, Dodatnog protokola uz Konvenciju Vijeća Europe o sprječavanju terorizma (CETS br. 196) (SL L 280, 24.10.2015., str. 24.).
   
      (3)  CETS br. 217.
   
      (4)  Direktiva (EU) 2017/541 Europskog parlamenta i Vijeća od 15. ožujka 2017. o suzbijanju terorizma i zamjeni Okvirne odluke Vijeća 2002/475/PUP i o izmjeni Odluke Vijeća 2005/671/PUP (SL L 88, 31.3.2017., str. 6.).
   
      (5)  Okvirna odluka Vijeća 2002/475/PUP od 13. lipnja 2002. o suzbijanju terorizma (SL L 164, 22.6.2002., str. 3.).
   
      (6)  Uredba (EU) 2016/794 Europskog parlamenta i Vijeća od 11. svibnja 2016. o Agenciji Europske unije za suradnju tijela za izvršavanje zakonodavstva (Europol) te zamjeni i stavljanju izvan snage odluka Vijeća 2009/371/PUP, 2009/934/PUP, 2009/935/PUP, 2009/936/PUP i 2009/968/PUP (SL L 135, 24.5.2016., str. 53.).
   
      (7)  Glavno tajništvo Vijeća objavit će datum stupanja Dodatnog protokola na snagu za Europsku uniju u Službenom listu.